1.Johdanto

Asetuksen (EU) N:o 575/2013 (vakavaraisuusasetus) 36 artiklan 1 kohdan e alakohdan mukaan luottolaitosten ja sijoituspalveluyritysten on vähennettävä ydinpääoman (CET 1) eristä niiden taseeseen merkityt etuuspohjaisen eläkerahaston varat.

Kansainvälisen tilinpäätösstandardin IAS 19 ”Työsuhde-etuudet” tarkistus on tuonut mukanaan muutoksia etuuspohjaisten eläkerahastojen varojen arvostamiseen. Vakavaraisuusasetuksen 519 artiklassa komissiolle annetaan tehtäväksi valmistella Euroopan parlamentille ja neuvostolle kertomus siitä, onko tarkistettu IAS 19, yhdessä 36 artiklan 1 kohdan e alakohdassa esitetyn nettoeläkevarojen vähentämisen kanssa, johtanut laitosten omien varojen perusteettomaan volatiliteettiin.

Komissiota on pyydetty ottamaan mainitussa artiklassa esitetyn raportointitehtävän yhteydessä huomioon Euroopan pankkiviranomaisen (EPV) kertomus kyseisestä asiasta. Komission kertomukseen on pyydetty liittämään tarvittaessa lainsäädäntöehdotus sellaisen käsittelyn käyttöön ottamiseksi, jolla oikaistaan etuuspohjaisen eläkerahaston nettovarat tai nettoeläkevastuut omien varojen laskentaa varten.

EPV antoi kertomuksensa ”On the impact on the volatility of own funds of the revised IAS 19 and the deduction of defined pension assets from own funds under Article 519 of the Capital Requirements Regulation (CRR)” (jäljempänä ”EPV:n kertomus”) 24. kesäkuuta 2014.

Tämä komission kertomus on vastaus oikeudelliseen velvoitteeseen tarkastella, mitä muutoksia vakavaraisuusasetuksen ja uuden IAS 19 standardin soveltamisesta aiheutuu luottolaitosten ja sijoituspalveluyritysten ydinpääoman (CET 1) laskentaan.

2.Keskeiset kysymykset

2.1.Nykyinen vakavaraisuusasetuksen mukainen käsittely

Vakavaraisuusasetuksen 36 artiklaan sisältyvän vaatimuksen mukaan pankkien on vähennettävä etuuspohjaisen eläkerahaston varat ydinpääomasta (CET 1). Käsittely johtuu siitä, että näiden varojen kyky kattaa tappioita on vakavaraisuuden kannalta epävarmaa. Jos pankki ajautuisi konkurssiin tai kriisinratkaisumenettelyyn, nämä varat eivät olisi käytettävissä tappioiden kattamiseen.

On syytä huomata, että vakavaraisuusasetuksen 41 artikla sisältää poikkeuksen tähän yleiseen vähennyssääntöön. Poikkeus koskee etuuspohjaisessa eläkerahastossa olevia varoja, joita laitos voi käyttää rajoituksettomasti, jos se on saanut valvontaviranomaiselta luvan.

2.2.IAS 19:n tarkistamisesta johtuvat muutokset

IAS 19:n tarkistus on tuonut mukanaan muutoksia etuuspohjaisten eläkerahastojen varojen arvostamiseen. EPV on todennut ainoastaan kaksi IAS 19:n tarkistamiseen liittyvää näkökohtaa, joilla saattaa olla vaikutusta omien varojen laskentaan:

1.Vakuutusmatemaattisten voittojen ja tappioiden välitön kirjaaminen: IAS 19:n edellisen version mukaan vakuutusmatemaattisen oletuksen muutoksia ei tarvinnut ottaa huomioon välittömästi, jos ne pysyivät tietyissä rajoissa (niin sanottu putkimenetelmä), ja muutokset oli mahdollista jaksottaa useille kausille. Uudistetun IAS 19:n mukaan ne on sitä vastoin kirjattava välittömästi.

2.Kaikkien aiempaan työsuoritukseen perustuvien menojen välitön kirjaaminen: Aiempaan työsuoritukseen perustuva meno on aikaisempien kausien työsuoritukseen perustuvan etuuspohjaisen velvoitteen nykyarvon muutos, joka aiheutuu järjestelyn muuttamisesta tai supistamisesta. Edellisen IAS 19:n mukaan aiempaan työsuoritukseen perustuvat menot, joiden osalta syntyi vastaava oikeus, kirjattiin välittömästi tulosvaikutteisesti, kun taas aiempaan työsuoritukseen perustuvat menot, joiden osalta ei syntynyt vastaavaa oikeutta, kirjattiin tasaerinä oikeuden keskimääräisen syntymisajanjakson kuluessa.